Ýapon Hökümetiniň tagallasy bilen başlanan «Lukmançylyk enjamlary bilen üpjün etmek arkaly Türkmenistanyň saglygy goraýyş ulgamyny kämilleşdirmek» grant taslamasynyň çäklerinde Türkmenistanyň Hökümetine lukmançylyk enjamlaryny

gowşurmak dabarasy

2022-nji ýylyň 30-njy marty

Şu gün, 2022-nji ýylyň 30-njy martynda Aşgabat şäheriniň Gaýragoýulmasyz tiz kömek merkeziniň binasynda «Lukmançylyk enjamlary bilen üpjün etmek arkaly Türkmenistanyň saglygy goraýyş ulgamyny kämilleşdirmek» taslamasynyň çäklerinde lukmançylyk enjamlarynyň soňky toplumyny gowşurmak boýunça taslamanyň jemleýji tapgyrynyň dabarasy geçirildi.

Bu dabara Ýaponiýanyň Türkmenistandaky Adatdan daşary we Doly ygtyýarly Ilçisi jenap Ýamamoto Hiroýuki, BMG-nyň Türkmenistandaky Hemişelik utgaşdyryjysy jenap Dmitriý Şlapaçenko, BMG-nyň Türkmenistandaky taslamalara hyzmat etmek boýunça müdirliginiň (ÝUNOPS) menejeri jenap Wasiliý Tolkaçow, şeýle-de Türkmenistanyň saglygy goraýyş we derman senagaty ministriniň orunbasary jenap Çary Agamyradow.

Bu taslamanyň çäklerinde ähli halkara hil standartlaryna laýyk gelýän döwrebap lukmançylyk enjamlary, şol sanda rentgen enjamlary, öýkeniň emeli wentilýasiýasynyň enjamlary, häzirki zaman ultrases barlag enjamlary, bronhoskopiýa ulgamlary we ş.m. 2,8 mln. ABŞ dollary möçberindäki grant serişdelerine satyn alyndy. Bu lukmançylyk enjamlary Türkmenistanyň saglygy goraýyş we derman senagaty Ministrligi bilen hyzmatdaşlykda ýurt boýunça 50-den gowrak lukmançylyk merkezlerinde, şol sanda Aşgabatda, welaýat merkezlerinde we etraplarda eýýäm gurnaldy. Şunuň bilen birlikde, enjamlary mundan beýläk ulanmak boýunça lukmançylyk işgärleri üçin degişli okuwlar hem geçirildi.

Ýaponiýanyň Türkmenistandaky Adatdan daşary we Doly ygtyýarly Ilçisi jenap Ýamamoto Hiroýuki öz çykyşynda häzirki wagtyň hakykatyny we bütin dünýäniň duçar bolýan ýagdaýlaryny, şol sanda COVID-19 pandemiýasyny nazara almak bilen, saglygy goraýyş ulgamynda şunuň ýaly taslamanyň amala aşyrylmagynyň örän möhüm we öz wagtyndadygyny belläp geçip, Ýapon Hökümetiniň uly höwes bilen Türkmenistanyň saglygy goraýyş milli ulgamynyň döwrebaplaşdyrylmagyna öz goşandyny goşýandygyny aýtdy.

